b"\n_START_ARTICLE_\nAmaro del Rosal D\xc3\xadaz\n_START_SECTION_\nBiografia\n_START_PARAGRAPH_\nEra fill d'un taverner. El 1920 ja era membre de les Joventuts Socialistes d'Espanya, i va formar part dels fundadors del Partit Comunista Espanyol de Facundo Perezagua. El 1926 va anar a fer el servei militar al Protectorat espanyol al Marroc i en tornar es va establir a Madrid, on va treballar al Banco Urquijo, des d'on organitz\xc3\xa0 als treballadors de la banca com a membre de la UGT. _NEWLINE_Va ingressar en l'Agrupaci\xc3\xb3 Socialista de Madrid en 1933. Va ser membre del Comit\xc3\xa8 Nacional de la UGT de 1932 a 1934 com a vocal pels treballadors de Banca i Borsa. Despr\xc3\xa9s va formar part de la Comissi\xc3\xb3 Executiva de la UGT com a vocal des de gener de 1934 a octubre de 1937 i des d'aquesta data com a secretari adjunt. Oposat a Juli\xc3\xa1n Besteiro, particip\xc3\xa0 en la revoluci\xc3\xb3 de 1934. Per aquest motiu fou tancat a la pres\xc3\xb3 Model de Madrid, on va fer amistat amb Santiago Carrillo. El 1936 funda el diari Claridad amb Luis Araquist\xc3\xa1in. _NEWLINE_Durant la guerra civil espanyola fou director general de la Caixa General de Reparacions i un dels encarregats de remetre part dels diners de la caixa a M\xc3\xa8xic en el iot Vita. L'octubre de 1937 es va oposar a Francisco Largo Caballero i fou secretari adjunt de l'executiva de Ram\xc3\xb3n Gonz\xc3\xa1lez Pe\xc3\xb1a de la UGT._NEWLINE_En acabar la guerra va marxar a Fran\xc3\xa7a, on fou membre del Servei d'Evacuaci\xc3\xb3 de Refugiats Espanyols (SERE) i ajud\xc3\xa0 a organitzar l'evacuaci\xc3\xb3 de refugiats espanyols cap a Am\xc3\xa8rica. Quan el Tercer Reich ocup\xc3\xa0 Fran\xc3\xa7a en 1940 va partir des d'Anvers cap a Nova York. All\xc3\xad hi fou retingut durant un mes per les autoritats d'immigraci\xc3\xb3 dels Estats Units fins que el deixaren marxar a M\xc3\xa8xic. L'octubre de 1944 va tornar a Europa i va participar en les Confer\xc3\xa8ncies Mundials Obreres de Londres i Par\xc3\xads, on es va constituir la Federaci\xc3\xb3 Sindical Mundial (1945)._NEWLINE_El 1946 fou expulsat del PSOE juntament amb 36 militants m\xc3\xa9s, acusats de subordinaci\xc3\xb3 al PCE i a l'URSS. El 1948 va ingressar al Partit Comunista d'Espanya, per\xc3\xb2 sense abandonar la UGT, de la que en form\xc3\xa0 part de la Comissi\xc3\xb3 Executiva fins al 1950. El 1952 fou expulsat de Fran\xc3\xa7a i marx\xc3\xa0 cap a M\xc3\xa8xic, on es dedic\xc3\xa0 a fer activitats empresarials. A la mort de Franco va tornar a Espanya i s'establ\xc3\xad a Madrid, on va morir el 1991. El 2009 fou rehabilitat i readm\xc3\xa8s en el PSOE a t\xc3\xadtol p\xc3\xb2stum juntament amb els altres 36 expulsats."